Er bilañs 2002/2007 e ranker lakaat ar biz da gentañ war an traoù a c’horreka, a chom stanket pe a ya war gil zoken war dachenn an deskadurezh, anezhi ar benveg nemetañ gouest da bourchas komzerien nevez war verr dermen. Daoust ma kendalc’h an niver a skolidi zivyezhek da greskiñ a vloaz da vloaz, e vez lakaet harz d’an araokaat evit gwir. Ouzhpenn-se, abaoe 2002 eo digresket an niver a zeskidi en holl zoareoù all da zeskiñ ar yezh pe dost (kentelioù er skolioù, kentelioù evit an oadourien, deskadurezh uhel). Ur gwall blegenn hag a ziskouez mat pegen ret eo merañ e Breizh steuñvidigezh kelenn ar yezh rannvroel ha dre ar yezh rannvroel, diwar skouer ar c’hefridioù zo bet fiziet en Ofis Publik an Euskareg e Norzh Euskadi. Hervez ar poell e tlefe Ofis ar Brezhoneg gallout c’hoari ar memes roll.